钦定古今图书集成/理学汇编/文学典/第156卷 > 《徐师曾文体明辩》 > 《跋景阳井铭》欧阳修
## 钦定古今图书集成/理学汇编/文学典/第156卷 > 《徐师曾文体明辩》 > 《跋景阳井铭》欧阳修

《景阳井铭》，不著撰人名。述隋灭陈叔宝与张丽华等
投井事，其后有铭以戒。又有唐江宁县丞王震《井记》，
云井在兴严寺。其《石槛铭》有序，称予者，晋王广也。其
文字皆磨灭，仅可识者其十一二。叔宝事，史书之甚
详，不必见于此。然录之以见炀帝躬自灭陈，目见叔宝事，又尝自铭以为戒如此。及身为淫乱，则又过之，
岂所谓“下愚之不移”者哉！今其铭文隐隐尚可读处，
有云“前车已倾，负乘将没”者，又可叹也。